Ajakirja The Economist peatoimetaja asetäitja Edward Lucase sõnul ei maksa Eestil hellitada lootust, et suhete paranemine Venemaaga võiks automaatselt kaasa tuua heaolu kasvu.    "Suhete parandamine Venemaaga ei ole mingi  võlurohi. Need Ida-Euroopa riigid, kes on säilitanud Venemaaga head suhted ja teevad Venemaaga äri, nagu näiteks Bulgaaria, pole sellest küll rikkamaks saanud," vahendasid ERR uudised Lucast täna Tallinnas peetud konverentsil "Eesti pärast eurot".    Lucas märkis, et keegi ei saa sundida Venemaad järgima Euroopa Liidu tavasid ja seadusi.    "Eestil on oma edulugu, palju edukam kui ühelgi teisel endise Nõukogude Liidu osal. Kogu endise kommunistliku bloki arvestuses on Eesti üks edukamaid  maid," rääkis ta.    Ettevõtja Tiit Vähi aga ütles konverentsil, et Eesti peab taastama oma positsiooni Ida ja Lääne vaheliste ärisuhete vahendajana ning otsima koostöövõimalusi Venemaaga, mitte ajama nimme Moskvat ärritavat poliitikat.    Eesti Päevaleht